CELEX: 52017PC0539
Language: bg
Date: 2017-09-20
Title: Изменение на предложение в процес на разглеждане за Регламент за изменение на Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари) и на Регламент (ЕС) № 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (предложение на Комисията за Регламент за европейската пазарна инфраструктура II)

ЕВРОПЕЙСКА КОМИСИЯ
            Брюксел, 20.9.2017
            COM(2017) 539 final
            2017/0136(COD)
            Изменение на предложение в процес на разглеждане
            за Регламент за изменение на Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари) и на Регламент (ЕС) № 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (предложение на Комисията за Регламент за европейската пазарна инфраструктура II)
            
               
         
         
            
               ОБЯСНИТЕЛЕН МЕМОРАНДУМ
            
            
            
               
                  На 13 юни 2017 г. Комисията представи предложение за Регламент за изменение на Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари) и на Регламент (ЕС) № 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (предложение на Комисията за Регламент за европейската пазарна инфраструктура II, COM(2017) 331 final).
               
               
                  Целта на предложението е да се предостави на съюза на капиталовите пазари по-ефективна и съгласувана система за надзор на ЦК — в интерес на по-нататъшната пазарна интеграция, на финансовата стабилност и на равните условия на конкуренция. Наред с другото, с предложението се цели да се постигне по-тясно сътрудничество между националните компетентни органи, натоварени с надзора на ЦК, и централните банки, емитиращи паричните единици на Съюза. В тази връзка се предлага в рамките на Европейския орган за ценни книжа и пазари (ЕОЦКП) да бъде създаден нов орган — „изпълнителна сесия за ЦК“, който да изпълнява както общи задачи във връзка с ЦК, така и задачи във връзка с надзора на ЦК от Съюза и от трети държави. Изпълнителната сесия за ЦК ще се състои от постоянни членове и членове за всеки ЦК. Постоянните членове ще бъдат ръководителят на изпълнителната сесия за ЦК и двама независими директори, които ще действат независимо и обективно в интерес на Съюза като цяло. Членовете за всеки ЦК ще включват посочен в съответствие с Регламент (ЕС) № 648/2012 представител на компетентните национални органи на държавата членка, в която ЦК е установен, и представител на съответните емитиращи централни банки. С предложението също така се засилва ролята на ЕОЦКП в колегиите, тъй като се предвижда постоянните членове на изпълнителната сесия за ЦК да участват в заседанията на колегиите за ЦК по Регламент (ЕС) № 648/2012, като ръководителят на изпълнителната сесия за ЦК председателства и ръководи тези заседания.
               
               
                  С настоящия документ се допълва предложението на Комисията за Регламент за европейската пазарна инфраструктура II. Той е част от пакет от мерки за засилване на надзора на финансовите пазари на ЕС чрез усъвършенстване на функционирането на системата на европейските надзорни органи (ЕНО). С него на изпълнителната сесия за ЦК се предоставя допълнителна задача. Тази допълнителна задача е необходима, за да може изпълнителната сесия за ЦК да бъде оперативна преди предстоящото реформиране на ЕНО.
               
            
            
               
            
            
               В точка 7, член 44б, параграф 1 от предложението на Комисията за Регламент на Европейския парламент и на Съвета за изменение на Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари) и на Регламент (ЕС) № 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (COM(2017) 331 final), се вмъква следната буква -а):
            
            
            
               „-а)
                     взимане на решения и предприемане на действия по засягащи ЦК въпроси във връзка с членове 17, 19, 29, 29а и 30 от настоящия регламент;“.